《乞竹鸡》
宋代·林光朝

疏篱短短花枝阑，鸠妇不鸣天雨寒。
鸠妇离家三百日，亦有姊妹依故山。
黄粮不肯啄，欲去羽衣残。
主人一见一怜汝，抱取东家竹鸡来戏聚。
孤村落日不相识，各各哀鸣求其主。
两鸟勿惊遽，低头听我语。
鸠妇入我家，必杀入我口。
床头瓶罂无余粒，养汝一到十日后。
东堂数竹夹新蹊，儿童牢落惟爱一竹鸡。
堂心有眢井，饥则哺其泥。
主人缘窗安净几，丹碧相依安用此竹鸡。
竹鸡慎勿傍人飞，我屋三间沉白蚁。

作者简介：（1114—1178）宋兴化军莆田人，字谦之，号艾轩。孝宗隆兴元年进士。通《六经》，从学者众，南渡后以伊、洛之学倡行东南者，自光朝始。累官国子司业兼太子侍读，出为广西提点刑狱，移广东，曾率郡兵击败入境之茶民军。召为国子祭酒，除中书舍人。后出知婺州，引疾提举兴国宫。卒谥文节。有《艾轩集》。